Erling Sandmo

Erling Sverdrup Sandmo (født 6. november 1963, død 21. februar 2020) var en norsk historiker, radioprogramleder og musikkritiker.  Han var professor ved Institutt for arkeologi, konservering og historie ved Universitetet i Oslo. Sandmo skrev særlig om kriminalhistorie, mentalitetshistorie i tidlig nytid, rettshistorie, historiografi og klassisk musikkhistorie. I 2017 ble Sandmo ansatt av Nasjonalbiblioteket for å lede arbeidet med oppbyggingen av sitt nye senter for forskning på og formidling av historiske kart.Sandmo ble cand.philol. ved Universitetet i Oslo i 1991. Han disputerte til doktorgraden i 1998 på avhandlingen Slagsbrødre. En studie av vold i to norske regioner i tiden fram mot eneveldet, som er en mentalitetshistorisk studie om fenomenet vold i Norge i første del av 1600-tallet. Sandmo markerte seg også som rettshistoriker og utga bind to av Norges Høyesteretts historie, som dekker perioden 1905–1965.


== Historiesyn ==
Sandmos tidlige arbeider søkte å introdusere den franske filosofen og idéhistorikeren Michel Foucaults metoder og begreper i norsk historie. Han skrev forordet til et av Foucaults oversatte verker i Bokklubbens Kulturbibliotek. Han var derfor en av de norske historikere som klarest har tatt til orde for synspunkter fra postmodernistisk historieteori. Hans doktorgradsarbeid fokuserte på hvordan bøndenes og statsmaktens forståelse av vold endret seg i løpet av 1600-tallet. Satt på spissen «oppstod» vold først da statsmakten definerte visse handlinger som sådan. Dette er et eksempel på det postmodernistiske synet at bruk av språk omdefinerer virkeligheten. Retorikken og vederheftigheten i en av Sandmos tidlige artikler er blitt gransket i Johan L. Tønnessons analyse Vitenskapens stemmer.Sandmo gav sammen med andre forfattere ut norgeshistorieverk for universitetsstudenter. I 2014 utgav han et bok om historieforståelse og historiografi, Tid for historie. En bok om historiske spørsmål, om hvordan historikere gir mening til historiske kilder.


== Musikkritiker ==
I 1993 gav han ut boka Klassisk musikk: en veiviser til de store komponistene og de gode innspillingene. Han var fast musikkanmelder i Morgenbladet og hans artikler i Morgenbladet fra 2003 til 2005 ble utgitt i boka Hør!. I en årrekke ledet han radioprogrammet På Sporet – nytt på CD i NRK P2 sammen med Ragnhild Veire, Nina Krohn og Kjell Hillveg.


== Familie ==
Han var sønn av Agnar Sandmo, professor i samfunnsøkonomi.


== Ettermæle ==
Sandmo ble i 2020 posthumt tildelt Sverre Steen-prisen for at han i en «årrekke markert seg som en førsteklasses representant for faget i offentligheten, og det ved å kombinere en høy teoretisk og metodisk refleksjon med en levende og inspirerende formidlingskunst, både i skriftlig og muntlig form»Instituttet for arkeologi, konservering og historie ved UiO har arrangert Erling Sandmo-seminar til minne om Sandmos arbeid i Nasjonalbibliotekets lokaler.


== Referanser ==


== Bibliografi ==
Tingets tenkemåter : kriminalitet og rettssaker i Rendalen 1763-97. [Universitetet i Oslo], IKS, Avdeling for historie, Tingbokprosjektet. 1992. ISBN 8299187028. 
Klassisk musikk. [Oslo]: Gyldendal/Ekstrabokklubben. 1993. ISBN 8205206104. 
Mordernes forventninger : kriminalitetshistoriske essay. Universitetsforl. 1998. ISBN 8200228428. 
Voldssamfunnets undergang. Universitetsforl. 1999. ISBN 8200129802. 
Hør! (Sandmos artikler fra spalten Fra platehylla, som sto på trykk i Morgenbladet fra 2003 til 2005) Morgenbladets forlag 2005 ISBN 8299706602
Siste ord. Høyesterett i norsk historie Bind II, 1905-1965, Cappelen, Oslo 2005 ISBN 8202239206
Tid for historie : en bok om historiske spørsmål Universitetsforlaget, 2014 ISBN 9788215016443
Uhyrlig : sjømonstre i kart og litteratur 1491-1895 Nasjonalbiblioteket 2017 ISBN 978-82-7965-321-9


== Eksterne lenker ==

(no) Publikasjoner av Erling Sandmo i forskningsdokumentasjonssystemet CRIStin

(no) Publikasjoner av Erling Sandmo i BIBSYS
Presentasjon ved Universitetet i Oslo